
" Az állatvédelem büntetőjogi szabályozása "

Az állatok védelme, kímélete egyre növekvő érdeklődésre tart számot világ és Európa-szerte. A magyar állatvédelmi törvény is megfogalmazza, "az állatok érezni, szenvedni és örülni képes élőlények, tiszteletben tartásuk, jó közérzetük biztosítása minden ember erkölcsi kötelessége".
Tudományos diákköri dolgozatomban a magyarországi állatvédelem szabályozását tekintem át egészen a kezdetektől napjainkig. Az állatok iránti érdeklődésem, illetve az állatkínzással szembeni ellenérzéseim vezettek arra, hogy e témával foglalkozzam. A környezetünk, illetve az állatvilág védelme hosszú időn keresztül jelentőségéhez képest elhanyagolt volt. A XX. században jelent meg az igény arra, hogy az állatkínzással szemben fel kell lépni.
Bevezetésként a témába ismertetem ember és állat kapcsolatát a kezdetektől napjainkig, illetve hazánkban az állatvédelem szabályozásának kezdeteit. Majd az állatkínzás bűncselekménnyé nyilvánítása hatalmas előrelépést jelent, amely elsősorban az állatok védelméről és nem a közrend védelméről szól, mint ahogy korábban szólt. Statisztikák szerint a rendőrség 2005-ben már körülbelül 500 állatkínzással kapcsolatos feljelentés ügyében indított nyomozást. Az állatvédő szervezetek szerint a Btk.-módosítás hatására egyre jellemzőbbé vált, hogy az emberek nem mennek el szó nélkül a brutális esetek mellett, hanem feljelentést tesznek. Ennek eredménye, hogy a 2004-es változás óta nőtt az ismertté vált esetek száma. A korábbi és az új tényállás részletes elemzésével, illetve a különbségek, hasonlóságok összevetésével mutatom be a büntetőjogi szabályozást. Említést teszek továbbá az állatkínzáshoz kapcsolódó bűncselekményekről, mint az orvhalászat, orvvadászat és a tiltott állatviadal szervezése.
Összességében elmondható, hogy az évek alatt folyamatosan fejlődő jogi szabályozás napjainkra átfogóvá vált, egyaránt megfelel a társadalmi és az uniós követelményeknek is.
Remélem, hogy a dolgozatommal felkeltettem azok érdeklődését is, aki eddig közömbösek voltak a témával kapcsolatban, illetve, hogy kellő részletességgel és alapossággal tudtam bemutatni az állatvédelem kérdéskörét hazánkban.



